Il-Kummissjoni Ewropea - Stqarrija għall-istampa Il-Kummissjoni tipproponi l-adeżjoni tal-UE għall-Konvenzjoni internazzjonali biex tiġi miġġielda l-vjolenza fuq in-nisa Brussell, I-4ta' marzu 2016 Dan jisħaq għal darb'oħra l-impenn sod tal-Unjoni Ewropea li tiġġieled il-vjolenza abbażi tas-sessi. Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri stqarret: "Il-proposta tagħna tibgħat messaġġ ċar: il-vittmi tal-vjolenza fuq in-nisa jridu jkunu protetti aħjar madwar l-Ewropa. Mara minn kull tlieta fl-UE għaddiet minn vjolenza fiżika jew sesswali, jew mit- tnejn. Aktar minn nofs in-nisa kollha ġarrbu fastidju sesswali wara l-età ta' 15-il sena. Dawn iċ-ċifri huma inaċċettabbli u dan imur kontra l-valuri tagħna. Il-proposta tal-lum biex l-UE tirratifika l- Konvenzjoni ta' Istanbul hija pass 'il quddiem kemm fil-ġlieda tagħna kontra l-vjolenza kif ukoll biex niggarantixxu l-ugwaljanza bejn is-sessi. Sabiex tkun iggarantita l-implimentazzjoni fil-livelli kollha, nistieden ukoll lil dawk l-Istati Membri li għandhom ma rratifikawx il-Konvenzjoni biex jagħmlu dan f'qasir żmien." Il-Konvenzjoni ta' Istanbul tirrikjedi lill-firmatarji tagħha li jtejjbu l-protezzjoni tal-vittmi tal-vjolenza u jiżguraw li jittieħdu passi legali kontra min iwettaq l-offiża, fl-aspetti li ġejjin: Il- kriminalizzazzjoni tal-vjolenza fuq in-nisa – Dan jinkludi kull għamla ta' vjolenza: vjolenza psikoloġika u fiżika, vjolenza sesswali u stupru, stalking, mutilazzjoni ġenitali femminili (MĠF), żwieġ imġiegħel, abort imġiegħel u sterilizzazzjoni mġiegħla; L-għoti tas-setgħa lill-pulizija sabiex ineħħu minn darhom lil dawk li jwettqu vjolenza domestika; Aċċess għall-postijiet ta' kenn – l-Istati Membri jridu jiżguraw li jkun hemm biżżejjed postijiet ta' kenn aċċessibbli u jkunu mifruxa b'mod adegwat madwar il-pajjiż; Appoġġ permezz tal-linji telefoniċi għall-għajnuna – l-Istati Membri għandhom l-obbligu li jistabbilixxu linji telefoniċi għall-għajnuna bla ħlas u disponibbli 24 siegħa kuljum. Il-linji telefoniċi għall-għajnuna huma essenzjali biex jagħtu pariri minn esperti fil-pront u biex jindikaw is-sikurezza lill-vittmi; Disponibbiltà taċ-ċentri tal-għajnuna – l-Istati Membri jridu jaċċertaw l-aċċessibbiltà faċli għal ċentri ta' riferiment għal kriżijiet ta' stupru jew ta' vjolenza sesswali, biex jipprovdu konsulenza medika, kura u servizzi forensiċi li jkunu immedjati. Informazzjoni li tinftiehem – Il-vittmi jrid ikollhom aċċess għal informazzjoni ċara u fil- qosor dwar id-drittijiet tagħhom b'lingwa li huma jifhmu. Il-Kummissjoni Ewropea qiegħda tipproponi li l-Unjoni Ewropea taderixxi għall-Konvenzjoni fil-qafas tal-kompetenzi tagħha u biswit l-Istati Membri. L-adeżjoni tal-UE għall-Konvenzjoni se ġġib magħha, fost l-oħrajn, il-benefiċċji addizzjonali li ġejjin: Mandat għall-ġbir aħjar ta' dejta fuq livell Ewropew: Bħalissa, ma hemmx biżżejjed dejta biex jintwera kemm il-kobor kif ukoll in-natura tal-vjolenza fuq in-nisa. L-adeżjoni tal-UE għall- Konvenzjoni jobbliga lill-Istati Membri biex jiġbru u jibagħtu dejta preċiża u paragunabbli lill- Eurostat, l-uffiċċju tal-istatistika tal-UE. Il-komprensjoni aħjar tal-fenomenu se tkun ta' għajnuna biex ikun affrontat. Obbligu ta' rendikont tal-UE fil-livell internazzjonali: L-UE se tirrapporta permezz tal-korp ta' monitoraġġ tal-Konvenzjoni dwar l-applikazzjoni kif suppost u effettiva tal-aspetti tal- Konvenzjoni li għalihom hija responsabbli. Dan se jtejjeb ukoll ir-rwol tal-UE fil-ġlieda kontra l- vjolenza abbażi tas-sessi fix-xenarju internazzjonali. Il-Konvenzjoni ta' Istanbul tal-Kunsill tal-Ewropa tikkostitwixxi l-aktar trattat internazzjonali komprensiv dwar il-ġlieda kontra l-vjolenza fuq in-nisa u l-vjolenza domestika. Il-Konvenzjoni ġiet ippreżentata fl-2011 u daħlet fis-seħħ f'Awwissu 2014. Il-Konvenzjoni ta' Istanbul tagħraf il-vjolenza fuq in-nisa bħala ksur tad-drittijiet tal-bniedem. Tindirizza l-vjolenza fuq in-nisa permezz ta' miżuri bit-tir li jilqgħu għall-vjolenza, jipproteġu lill- vittmi, u jittieħdu passi legali fil-konfront ta' min iwettaq ir-reat. Il-passi li jmiss Il-proposta għal adeżjoni għall-Konvenzjoni ta' Istanbul se tiġi diskussa fil-Kunsill tal-Ministri u fil- Parlament Ewropew, il-kunsens ta' liema huwa meħtieġ għall-konklużjoni tal-Konvenzjoni mill-UE. Tnax-il Stat Membru (l-Awstrija, id-Danimarka, il-Finlandja, Franza, l-Italja, Malta, in-Netherlands, il- Polonja, il-Portugall, is-Slovenja, Spanja, l-Iżvezja) diġà rratifikaw il-Konvenzjoni. Tlettax-il Stat Membru ieħor iffirmawha iżda għadhom ma rratifikawhiex. Aktar firem u ratifiki huma mistennija tul ix-xhur li ġejjin. Għal aktar informazzjoni Il-Proposta tal-UE Il-Vjolenza fuq in-nisa Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail